KAD GOSTI KASNE

Kad bi ostala sama kod kuće, Marina se najradije  igrala kristalnim i porculanskim posuđem. Gosti bi na brzinu popili sok iz kristalnih čaša, pojeli slatkiše iz kristalnih zdjelica i otišli dovoljno rano da Marina uspije vratiti posuđe u staklenu vitrinu prije nego mama dođe s posla.

Ali jednog dana Marinini su gosti zbog gužve u prometu zakasnili  na druženje. Samo što su posjedali za stol, oglasilo se  kućno zvonce.

Marina nikad nije bila brza u pospremanju kao tog puta! Ali jao – posljednja čaša isklizne joj iz ruke i tres! na pod. Zvonce zazvoni drugi put! Marina protrne i bojažljivo protisne:

– Tko jeee?

Kad je krenula prema vratima, Istina i Laž započnu nadmetanje u njezinim mislima. Istina joj je savjetovala kako je najbolje da mami kaže istinu, a  Laž ju je uvjeravala da mame često povjeruju i  uvjerljivim lažima!

– Otvori već jednom! – ljutito će mama lupajući po vratima.

– Bila sam u kupaonici, nisam čula zvonce  – zabrza Laž s Marinina jezika. Marina srdačno izljubi mamu.

– Kao da je nešto maloprije palo… – primijeti mama istraživački kružeći očima uokolo.

Iskreno se čudeći, Marina slegne  ramenima. Mama pođe prema dnevnom boravku, a  Marina prema svojoj sobi. Obećala je mami da će uvijek govoriti istinu i sada se grizla zbog izgovorene laži. Mama se u hipu stvorila na pragu. Istina i Laž nemilice su se svađale na Marininu jeziku. Koga da posluša?

– Znaš li tko je dirao kristalne čašeee? – razliježe se mamin glas.

– Tko prizna, pola mu je oprošteno! – šaptala  je Istina.

– Ako priznaš, dobit ćeš batine! – strašila ju je Laž.

– Ja nisam! – slaže Marina i ponikne očima kad se mama pojavila pred njom. Trenutak je šutjela, a onda se postidi zbog laži i kroz suze promuca:

– Nisam je srušila, sama je pala!

– Baš si  neka! – ugrize Laž Marinu za jezik.

– Guraš se, a nepoželjna si!? – izgrdi Istina Laž i hitro je izgura  s jezika.

Laž se sklupča i postiđena zauvijek otkotrlja iz  Marininih usta. Otada je Marina odmah priznavala pogreške i ispričavala se zbog njih. Svakim danom trudila se da ih čini što manje.

ODGOVORI NA PITANJA!

1. S čime bi se Marina najviše igrala?
2. Što bi gosti napravili?
3. Zašto su gosti zakasnili na druženje?
4. Tko je zvonio na vrata?
5. Što je Marina obećala mami?
6. Je li Marina priznala da je razbila čašu?
7. Što se Marina trudila svakoga dana?